open-index/open-wikipedia-markdown huggingface dataset:
Sheshegwaning Earste Naasje

De **Sheshegwaning Earste Naasje** (Ingelsk: *Sheshegwaning First Nation*) is in Yndiaanske stamme-organisaasje yn Kanada, mei in eigen reservaat yn it suden fan 'e provinsje Ontario. Foarhinne stie dizze stamme bekend as de **Silverwater Earste Naasje** (*Silverwater First Nation*). "Earste naasje" is in Kanadeeske oantsjutting foar in Yndianestam of -troep.

## Geografy
De Sheshegwaning Earste Naasje is sitewearre yn it Manitoulin Distrikt fan súdlik Ontario, en hat dêr in eigen reservaat, it Sheshegwaning Reservaat 20 (Ingelsk: *Sheshegwaning 20 Reserve*). Dat leit oan in ynham yn 'e noardkust fan Manitoulin, in eilân yn 'e Hueronmar, likernôch 112&nbsp;km westlik fan Little Current, it grutste plak op it eilân. 

It Sheshegwaning Reservaat, dat it hiele jier rûn tagonklik is oer in ferhurde wei, grinzget yn it noarden en suden oan it Unorganisearre Distrikt West-Manitoulin, yn it easten oan it Noarderkanaal en yn it westen oan it Zhiibaahaasing Reservaat 19A. It Sheshegwaning Reservaat beslacht in oerflak fan 5,8&nbsp;km², en it haadplak is it doarp Sheshegwaning (foarhinne Silverwater), dêr't it haadkertier fan 'e Sheshegwaning Earste Naasje fêstige is.

## Demografy
De leden fan 'e Sheshegwaning Earste Naasje binne etnyske Ottawa (of Odawa), in folk dat fan âlds in Algonkwynske taal sprekt en nau besibbe is oan 'e Odjibwe (*Ojibwe* of *Chippewa*), dy't ek yn it gebiet fan 'e Grutte Marren libje. Neffens gegevens út 2013 hie de Sheshegwaning Earste Naasje doe 419 leden, fan wa't 111 (of 26,5%) permanint yn it eigen reservaat wennen. Dêrmei bedroech de befolkingstichtens fan it reservaat 19,1 minsken de km². De offisjele talen fan 'e Sheshegwaning Earste Naasje binne it Ottawa en it Ingelsk.

## Keppelings om utens
*Offisjele webside fan 'e Sheshegwaning Earste Naasje
Healmling

In **healmling** is in soarte fan mytysk wêzen dat likernôch heal sa grut is as in minske, mar fierders sterk op 'e minske liket. De term wurdt brûkt as in synonym foar hobbits, it ras fan lytse minskeftige ierdgeasten dat troch de ferneamde Britske fantasy-auteur J.R.R. Tolkien beskreaun waard yn syn berneboek *[[The Hobbit]]* (1937) en syn lettere *[[The Lord of the Rings|Lord of the Rings]]*-trilogy (1954-1955). Tsjintwurdich wurdt yn fantasyliteratuer en oanbesibbe saken lykas fideospultsjes en role-playing games faak útslutend fan 'e term 'healmling' gebrûk makke om't de erven Tolkien de rjochten op 'e namme 'hobbit' hawwe.

'Healmling' is in ferfrysking (brûkt troch dû. Liuwe H. Westra, de oersetter fan 'e *Lord of the Rings*-trilogy yn it Frysk) fan it Ingelske *halfling*. Dat giet oarsponklik wer werom op it Skotske wurd *hauflin*, wêrmei't feitliken ferwiisd wurdt nei in opslûpen tiner dy't gjin bern mear is, mar dy't ek noch net as folwoeksen beskôge wurde kin. Yn in diel fan 'e moderne Ingelsktalige fantasyliteratuer wurdt de oantsjutting *halfling* brûkt om in healbloed persoan te beskriuwen fan wa't de âlden ta ferskillende rassen hearre. Sa wurdt yn 'e *Shannara*-searje fan Terry Brooks it personaazje Shea Ohmsford oantsjut as in *halfling* om't syn âlden in minske en in elf wiene. Yn it meastepart fan 'e fantasyliteratuer wurdt sa'n persoan lykwols in healelf neamd.

Fierhinne op basis fan 'e beskriuwing dy't Tolkien yn 'e prolooch fan *The Lord of the Rings* fan hobbits joech, wurde healmlings ornaris omskreaun as likernôch in meter lang, mei fuotten dy't bûtenproporsjoneel grut binne. Se geane yn 'e regel bleatsfoets, hawwe skerpe earen en binne wetterfluch, sadat se in minske fan fierrens oankommen hearre kinne en al lang in sideplak opsocht hawwe as sa'n minske foarby komt. Neffens Tolkien is dat de reden dat se nea sjoen wurde. In oare eigenskip fan healmlingen is harren skerpe gesichtsfermogen, dat makket dat se mei treflike akkuratens in stien of klute smite kinne, en dat se in grut talint hawwe foar wapens as de slinger, de kattepûl en pylk-en-bôge.
St. Croix (rivier yn Wiskonsin en Minnesota)

De **St. Croix** (Frânsk foar "Hillich Krús") is in rivier yn Noard-Amearika, dy't troch dielen fan 'e Amerikaanske steaten Wiskonsin en Minnesota streamt. Dizze rivier ûntspringt by Solon Springs, yn noardwestlik Wiskonsin, yn 'e mar it Upper St. Croix Lake (op 46°23′19″ noarderbreedte by 91°45′34″ westerlingte). Dêrwei streamt er nei it súdwesten en dan frijwol rjocht nei it suden, om úteinlik by Prescott (Wiskonsin) (op 44°44′45″ noarderbreedte by 92°48′10″ westerlingte) út te mûnjen yn 'e bopperin fan 'e rivier de Mississippy. 

De St. Croix hat in lingte fan likernôch 272&nbsp;km en streamt troch of bylâns de stêden St. Croix Falls, Osceola, Hudson, Prescott, Somerset en River Falls yn Wiskonsin en Taylors Falls en Stillwater yn Minnesota. By St. Croix Falls stiet in wetterkrêftsintrale dy't de streaming fan 'e St. Croix brûkt om elektrisiteit op te wekjen foar de twillingstêden Minneapolis en St. Paul (Minnesota). De legere 201&nbsp;km fan 'e St. Croix foarmet de grins tusken Wiskonsin en Minnesota. 

Oan 'e lofterigge mûnje de sydrivieren de Sunrise, de Snake en Kettle yn 'e St. Croix út, en oan 'e rjochterigge de Apple, de Giele Rivier, de Namekagon, de Eau Claire en de Kinnickinnic. De St. Croix hat de (beskerme) status fan in *[[national scenic riverway]]* en wurdt sadwaande beheard troch de Amerikaanske National Park Service. 

## Literatuer
● , *The St. Croix: Midwest Border River*, New York, 1965 (Holt, Rhinehart and Winston), ISBN 978-0 87 35 11 414.
● , *North Woods River: The St. Croix River in Upper Midwest History*, Madison (Wiskonsin), 2009 (University of Wisconsin Press), ISBN 978-0 29 92 34 249.
Harold Crowchild

**Harold Crowchild** (Yndiaanske namme: **Izeren Skyld**, Ingelsk: *Iron Shield*; Tsuu T'ina (Alberta), 18 maart 1915 – dêre, 12 jannewaris 2013) wie in Kanadeesk rodeocowboy en soldaat fan etnysk Yndiaansk komôf. 

## Libben
Crowchild waard yn 1915 yn berne yn Tsuu T'ina, yn it Sarsy Yndianereservaat fan 'e Kanadeeske provinsje Alberta, ûnder de reek fan 'e grutte stêd Calgary. Hy wie in folbloed Sarsy-Yndiaan. Foarôfgeande oan 'e Twadde Wrâldoarloch begûn er diel te nimmen oan 'e rodeo fan 'e ferneamde Calgary Stampede, en dêrmei gied er neitiid troch oan er yn 'e tachtich wie.

Yn 1942 naam Crowchild yn Calgary as frijwilliger tsjinst yn it Kanadeeske Leger. Op dy stap krige er krityk fan it doetiidske liederskip fan 'e Sarsy Naasje, mei't er ien fan 'e earste Yndianen wie dy't yn Alberta yn it leger giene. Crowchild loek him dêr lykwols neat fan oan. Yn 1987 seid er dêroer yn in fraachpetear mei de krante *Kainai News*: *"Wy woene fjochtsje en foar de rest koe it ús neat ferrekke.*" 

Under de Twadde Wrâldoarloch tsjinne Crowchild by it Kanadeeske 4e Pânserrezjimint yn Grut-Brittanje, Frankryk, Belgje, Nederlân en Dútslân. Hy bestjoerde Sherman-tanks en bewekke Dútske kriichsfinzenen. Foar syn tsjinst waard him neitiid de Kanadeeske Frijwillige Tsjinst Medalje takend.

Meitiid waard Crowchild de lêste noch libbene Yndiaanske feteraan út 'e Twadde Wrâldoarloch fan 'e Sarsy Naasje en fan alle stammen út it gebiet fan Ferdrach Nû. 7, dat it suden fan 'e provinsje Alberta beslacht. Hy kaam op 12 jannewaris 2013 yn 'e âlderdom fan 97 jier te ferstjerren yn it Sarsy Yndianereservaat by Calgary. Neitiid waard der in betinkingstsjinst foar him holden by syn wente yn it reservaat, folge troch in tradisjonele begraffenis by it Sarcee Seven Chiefs Complex. Roy Whitney, it opperhaad fan 'e Sarsy Naasje, neamde Crowchild syn ferstjerren en begraffenis "*in drôve wike foar de Sarsy Naasje en foar Kanada.*"
Monumint fan Vladimir de Grutte (Moskou)

It **Monumint fan Vladimir de Grutte** (Памятник Владимиру Великому) is in grut stânbyld krekt bûten it Kremlyn fan Moskou, Ruslân.

It byld fan de keunstner Salavat Sjtsjevbakov is mear as 17 meter heech en weacht 25 ton. Under Vladimir de Grutte waard de Kiëvske Ryk in kristlik ryk. 

It monumint waard op 4 novimber 2016 op de feestdei fan de Nasjonale Ienheid krekt bûten de muorren fan it Kremlyn ûntbleate. De seremoanje waard bywenne troch de presidint fan de Russyske Federaasje, Vladimir Pûtin, de Russyske premier Dmitri Medvedev, de minister fan kultuer Vladimir Medina, de boargemaster fan Moskou en leden fan it regear en fertsjintwurdigers fan maatskiplike organisaasjes, de wittenskip, de kultuer en de keunst en tsientûzenen Moskoviten.

It byld waard ynwijd troch patriarch Kirill.
Krystal Swift

**Krystal Swift**, echte namme ûnbekend (Praach, 16 septimber 1988), is in Tsjechysk neakenmodel, stripper en pornografysk aktrise, wa har artystenamme oft ek wol (mis)stavere wurdt as Cristal Swift, Kristal Swift of Crystal Swift. Hja hat yn it ferline ek wol gebrûk makke fan 'e skûlnammen Cherlyn, Petra D, Trista en Sophia. Swift sette yn 2011 útein mei in wurkpaad yn  pornoyndustry en spile sûnt yn frijwat films. Hja stiet benammen bekend om har grutte natuerlike boarsten.

## Libben en karriêre
Swift waard yn 1988 berne yn Praach, de haadstêd fan wat doe noch Tsjechoslowakije wie. Nei't se de middelbere skoalle trochrûn hie, begûn se mei wurk as stripper yn in stripklub yn Praach, dêr't se ek lapdances joech. Om't de klanten nei't it skynt net fan har grutte boarsten ôfbliuwe koene, joech se yn it neijier fan 2010 it dûnsjen deroan, om har foltiids op in karriêre as neakenmodel ta te lizzen, wêrby't se posearre foar ferskate neakenblêden.

Yn 2011, doe't se 23 jier wie, makke Swift har debút yn in pornografyske film. Neffens de Internet Adult Film Database (IAFD) spile se sûnt dy tiid yn in trichichtal films, benammen foar Jeropeeske filmstudio's, lykas it Dútske Videorama en Magmafilm en it Nederlânske Video Art Holland. Dêrnjonken wurke se ek wol yn 'e Amerikaanske pornoyndustry, û.m. foar sokke foaroansteande labels as Evil Angel, Adam & Eve en The Score Group. Teffens wie se wol yn 't spier foar pornowebsiden op it ynternet, wêrûnder Reality Kings en Brazzers.

## Lichemsskaaimerken
Krystal Swift is blank, mei brune eagen en blûn hier. Neffens har offisjele opjefte is se 1.65&nbsp;m lang, mei in gewicht fan 65&nbsp;kg, en in natuerlike kupmaat 34F. Behalven troch har earlellen hat se gjin piercings, mar se hat wol in tatoeaazje mei de tekst "*Angel*" op har lofterskouderblêd.

## Keppelings om utens
* Biografy en filmografy fan Krystal Swift yn 'e ''Internet Movie Database'' (IMDb)
* Biografyske gegevens en filmografy fan Crystal Swift yn 'e ''Internet Adult Film Database'' (IAFD)
* Biografyske gegevens fan Crystal Swift op ''FreeOnes''
Georgia (betsjuttingsside)

* Georgia, ien fan 'e 50 steaten fan 'e Feriene Steaten fan Amearika

## Oare betsjuttings
### Geografy
#### Gebieten
* Koloanje Georgia, in Britske koloanje dêr't de Amerikaanske steat út fuortkaam (1732-1777)
* Republyk Georgia, in *de facto* ûnôfhinklike steat dy't bestie fan 19 jannewaris oant 8 febrewaris 1861

* Súd-Georgia, in frijwol ûnbewenne Britsk eilân yn de Súdlike Iissee
** Súd-Georgia en de Súdlike Sandwicheilannen, in Britsk oerseesk territoarium dêr't it eilân Súd-Georgia ta heart
* Nij-Georgia, in eilân yn 'e Salomonseilannen 
* Georgje (Ingelsk: *Georgia*), in ûnôfhinklik lân (sûnt 1991) yn 'e Kaukasus
** Keninkryk Georgje, in steat dy't bestie fan 1008 oant 1490
** Demokratyske Republyk Georgje, in steat dy't bestie fan 1918 oant 1921
** Georgyske Sosjalistyske Sovjetrepublyk, in dielsteat fan 'e Sovjet-Uny (1921-1991)

#### Plakken
* Georgia (Fermont), in plak yn 'e Amerikaanske steat Fermont
* Georgia (Indiana), in plak yn 'e Amerikaanske steat Indiana
* Georgia (Nebraska), in plak yn 'e Amerikaanske steat Nebraska
* Georgia (Nij-Jersey), in plak yn 'e Amerikaanske steat Nij-Jersey

#### Oare geografy
* Georgiastrjitte, in seestrjitte foar de westkust fan Kanada 

### Film en tillefyzje
* ''Georgia'' (film út 1988), in Australyske film út 1988
* ''Georgia'' (film út 1995), in Amerikaanske film út 1995
* ''State of Georgia'' (tillefyzjesearje), in Amerikaanske tillefyzjesearje

### Muzyk
* ''Georgia'' (liet fan Boz Scaggs), in liet fan Boz Scaggs út 1976
* ''Georgia'' (liet fan Elton John), in liet fan Elton John út 1978
* ''Georgia'' (liet fan Carolyn Dawn Johnson), in liet fan Carolyn Dawn Johnson út 2000
* ''Georgia'' (liet fan Field Mob en Ludacris), in liet fan Field Mob en Ludacris út 2005
* ''Georgia'' (liet fan Hanson), in liet fan Hanson út 2007
* ''Georgia'' (liet fan Cee Lo Green), in liet fan Cee Lo Green út 2010
* ''Georgia'' (liet fan Vance Joy), in liet fan Vance Joy út 2014
* *[[Georgia on My Mind]]*, in liet fan Hoagy Carmichael út 1930 dat no it offisjele folksliet fan 'e Amerikaanske steat Georgia is

### Oar
* Georgia (famkesnamme), in Ingelske famkesnamme
* Georgia (lettertype), in lettertype
* Georgia (kofje), in Amerikaansk kofjemerk fan Coca-Cola
* Georgia-Pacific, in Amerikaanske papierprodusint
* 359 Georgia, in asteroïde
Zadonsk

**Zadonsk** (Russysk: Задо́нск) is in stêd en it bestjoerlike sintrum fan it Zadonski-rajon yn de oblast Lipetsk, Ruslân. De stêd leit oan de loftse kant fan de Don en 52 kilometer súdwestlik fan Lipetsk, it bestjoerlike sintrum fan de oblast, en 383 km súdeastlik fan Ruslân's haadstêd Moskou.

De skiednis fan Zadonsk is ferbûn mei de stifting fan it kleaster yn 1610 troch twa muontsen út Moskou.

Oant 1799 hiet Zadonsk 'Tesjtsjevka'.
## Etymology
Zadonsk is ôflaat fan de rivier de Don en betsjut letterlik "oer de Don". 

## Demografy

## Sjoch ek
* Kleaster fan de Berte fan Us Leaffrou
Callie Thorne

**Callie Thorne** (folút: **Calliope Thorne**; Boston, 20 novimber 1969) is in Amerikaansk aktrise, dy't benammen bekend wurden is troch har rol as psychologe Dani Santino yn 'e tillefyzjesearje *Necessary Roughness*. Oare bekende rollen hie se yn 'e searjes *Homicide: Life on the Street*, *Rescue Me* en *The Wire*.

## Libben en karriêre
### Jonkheid en oplieding
Thorne waard yn 1969 berne yn Boston, yn 'e Amerikaanske steat Massachusetts, en is fan mingd Armeensk en Ingelsk etnysk komôf. Hja studearre toaniel en toanielliteratuer oan it Wheaton Kolleezje yn Norton (Massachusetts) en oan it Lee Strasberg Teäter- en Filmynstitút yn New York. 

### Aktearkarriêre
Thorne makke yn 1996 har debút as aktrise yn 'e romantyske komeedzje *Ed's Next Move*. Yn 1997 en 1998 hie se de fêste rol fan resjersjeur Laura Ballard yn 'e plysjesearje *Homicide: Life on the Street*, en dyselde rol fertolke se ek yn 'e út dy searje fuortkommende tillefyzjefilm *Homicide: The Movie* (2000). Neitiid hie se byroltsjes yn in hiele rige B-films, lykas *Turbulence* (1997), *Next Stop Wonderland* (1998), *Whipped* (2000), *Sidewalks of New York* (2001), *Hysterical Blindness* (2002), *Analyze That* (2002), *Strangers with Candy* (2005), *The F Word* (2005), *Delirious* (2006), *Watching the Detectives* (2007) en *Nice Guy Johnnie* (2010). 

Op 'e tillefyzje hie Thorne fan 2002 oant 2008 in weromkearende rol as Elena McNulty yn tolve ôfleverings fan 'e searje *The Wire*. Oare weromkearende rollen hie se yn trije ôfleverings fan *Law & Order: Special Victims Unit* (as Nikki Staines), yn fiif ôfleverings fan 'e sikehûssearje *ER* (as Jodie Kenyon) en yn acht ôfleverings fan *Prison Break* (as Pam Mahone). Gastrollen ferfolle Thorne û.m. yn 'e searjes *Ed*, *Third Watch*, *Law & Order*, *Royal Pains*, *Californication* en *NCIS: New Orleans*. 

Fan 2004 oant 2012 hie Thorne fierders in fêste rol as Sheila Keefe yn 'e searje *Rescue Me*. Har trochbraak folge lykwols pas yn 2011, doe't se úteinsette mei har fertolking fan 'e rol fan sportpsychologe Dani Santino yn 'e searje *Necessary Roughness*, oer it wol en wee fan 'e organisaasje efter in Amerikaansk fuotbaltiim. Foar dy rol waard se nominearre foar in Golden Globe yn 'e kategory bêste aktrise, en yn 2012 wûn se der in Gracie Allen Award foar yn 'e kategory 'treflike aktrise yn in haadrol yn in dramasearje'. Yn 2015 en 2016 hie Thorne fierders in fêste rol yn it twadde seizoen fan 'e plysjesearje *The Mysteries of Laura*. 

Thorne hat ek op 'e planken stien, bygelyks yn 1999 yn it off-Broadway-toanielstik *The Country Club*. Yn 2005 spile se mei Eric Bogosian en Sam Rockwell yn it stik *The Last Days of [[Judas Iscariot]]*, dat regissearre waard troch Philip Seymour Hoffman.

## Keppelings om utens
*  Folsleine filmografy fan Callie Thorne yn 'e ''Internet Movie Database'' (IMDb)
Hamelen

**Hamelen** (Dútsk: *Hameln*) is in stêd yn Dútslân yn de dielsteat Nedersaksen. Hamelen leit oan de rivier de Wezer (*Weser*) tichteby it Wezerberchlân. It is de Kreisstadt fan de lânkring Hameln-Pyrmont en ek in *[[Große selbständige Stadt]]*. Hamelen bestiet bestjoerlik út in kearnstêd en 13 stedsdielen.

## Skiednis
It plak ûntstie by in yn 851 stifte benediktinenkleaster. Yn 1200 krige it stedsrjochten. Teffens wie it ien fan de Hânzestêden fan 1426 oant 1572. Yn de 16e iuw boazge de ekonomy fannijs oan. Ut dy tiid stamme in protte gebouwen yn de styl fan de Wezerrenêssânse, dy't no noch altyd mei it stedsbyld bepale.

Yn de Twadde Wrâldkriich waard de stêd wol bombardearre, mar it grutste part fan de stêd bleau dochs geef. It befolkingstal gie rillegau omheech fan noch gjin 30.000 foar de oarloch oant hast 50.000 om 1950. In soad út Silezië ferdreaune Dútsers wiene dêr de oarsaak fan.

Yn de oarloch waard de finzenis fan Hamelen brûkt foar it fêsthâlden fan sosjaaldemokraten, kommunisten en oare politike finzenen. Sa'n 200 minsken stoaren dêr; mear noch yn april 1945, doe't de Nazys finzenen út bedrige kampen foar de Alliearden út dêr hinne brochten. Nei de oarloch brûkte it Britske besettingsleger de finzenis foar it fêsthâlden Dútser dy't beskuldige waard fan oarlochsmisdieden. Nei harren prosessen waarden sa'n 200 feroardielden yn de finzenis ophongen, ûnder oaren Irma Grese en Josef Kramer. De finzenis is hjoed de dei in hotel.

## Demografy

## Galery

File:Hameln Leisthaus.jpg|It *Leisthaus*, Hamelen
File:Jüdischer Friedhof Hameln Ausschnitt.jpg|Joadsk begraafplak Hamelen
File:GoldeneRatte.jpg|'De Gouden Rot', fuotgongersbrêge oer de Wezer yn Hamelen


## Oars
Hamelen is wrâldferneamd fan it mearke fan de rottefanger fan Hamelen. Hy besocht de stêd foar it earst yn op 26 juny 1284. Yn dat mearke (of sêge) wurde de bern fan de stêd ûntfierd troch in fluitspyljende rottefanger. De promoasje fan it toerisme hat dit mearke in wichtige rol yn.
Yves Baillat

**Yves Baillat** (útspr. [iv be'ja], likernôch: "yvve bee-ja"), echte namme ûnbekend (Parys, 8 maart 1948), is in rêstend Frânsk pornografysk akteur. Syn artystenamme wurdt ek wol werjûn as Yves Bailat, Yves Baillart, Yves, Bailard, Yves Baillard of Yves Bayard, en hy hat ek wol wurke ûnder de skûlnammen Yves Il Fungo, Yves le Prince en Yves Pont. Baillat sette yn 'e 1980-er jierren of mooglik noch earder útein mei in wurkpaad yn 'e pornoyndustry en spile yn in grut tal films. Yn 2009 beëinige er syn karriêre as pornoakteur.

## Libben en karriêre
Baillat waard yn 1948 berne yn 'e Frânske haadstêd Parys. It is net alhiel dúdlik wannear't er úteinsette mei in karriêre as pornografysk akteur. De Internet Adult Film Database (IAFD) giet foar him werom oant 1987, mar dy database is ûnfolslein as it om 'e jierren tachtich en earder giet, dat it is hiel wol mooglik dat Baillat al earder begûn is mei in wurkpaad yn 'e pornoyndustry. 

Hoe dan ek, Baillat spile teminsten yn mear as 440 pornografyske films. Dêrby wied er benammen yn Jeropa wurksum, foar filmstudio's út Frankryk, lykas Vidéo Marc Dorcel, út Dútslân, lykas Magmafilm, Videorama en Sascha Alexander Productions, út Itaalje, lykas de Mario Salieri Entertainment Group, út Sweden, lykas Private, en út Nederlân, lykas Helen Duval Entertainment. Dêrnjonken wie Baillat ek wol aktyf yn 'e Feriene Steaten, dêr't er wurke foar sokke foaroansteande labels as Anabolic Video, VCA Pictures, Sin City, Diabolic Video en Evil Angel.

Under syn karriêre wurke Baillat gear mei aktrises as Nikki Anderson, Erika Bella, Anita Blond, Dolly Buster, Rita Cardinale, Tabatha Cash, Kimberly Chambers, Channone, Sandra Dark, Barbara Doll, Nicolette Fauludi, Jeanna Fine, Holly Fosters, Cecilia Grout, Anita Gyöngy, Keisha, Joy Kiss, Sidonie Lamour, Sally Layd, Tonisha Mills, Barbara Molat, MoniKat, Kate More, Teresa Orlowski, Caroline Pierce, Moana Pozzi, Olivia del Rio, Karma Rosenberg, Domonique Simone, Julia Spain, Kelly Stafford, Ilona Staller (Cicciolina), Su Ann, Agnes Tilli, Vanda Vitus, Jacqueline Wild, Cassandra Wilde en Sarah Young.

Guon fan Baillat syn bekendste films wiene *Tatiana* diel 1 en 2, *Apocalypse Climax* diel 1 en 2, *Arrowhead* en *The Tower* diel 2. Ek spile er yn alve dielen fan 'e rige *Triple&nbsp;X*, fan Private, alve dielen fan 'e searje *L'École de Laetitia*, fan 'e Frânske filmstudio Nanou, en alve dielen fan 'e rige *Assman*, fan Anabolic Video. Yn 2009 beëinige Baillat nei teminsten 22 jier syn wurkpaad yn 'e pornoyndustry.

## Keppelings om utens
* Biografy en filmografy fan Yves Baillat yn 'e ''Internet Movie Database'' (IMDb)
* Biografyske gegevens en filmografy fan Yves Baillat yn 'e ''Internet Adult Film Database'' (IAFD)
Flakte

In **flakte** is yn 'e geografy en de geology in gebiet mei gjin of hast gjin reliëf (d.w.s. heuvels of bergen). It is in igale lânfoarm, dy't men in protte sjocht yn it streamgebiet fan grutte rivieren en oan leechleine kusten. Bekende foarbylden fan flakten binne de Grutte Flakten yn Noard-Amearika, de Jeraziatyske Steppe fan East-Jeropa en Sintraal-Aazje, de Serengety yn East-Afrika en de Nullarbor-flakte yn súdlik Austraalje. Flakten binne faak fan grut belang foar de lânbou, om't der oer it algemien net folle rotsen foarkomme en de grûn der ornaris tige djip is. Faak is de grûn der ek hiel fruchtber, al kin it wêze dat der fanwegen brekme oan delslach yrrigaasje nedich is om lânbou mooglik te meitsjen of te ferbetterjen.

Der besteane ferskate soarten flakten. Leechflakten binne flakke gebieten dy't yn ferhâlding ta it seenivo tige leech lizze. In goed foarbyld dêrfan is de Kaspyske Leechflakte yn súdlik Ruslân, dêr't de rivier de Wolga útmûnet yn 'e Kaspyske See. Dat gebiet leit feitliks ûnder seenivo, mar om't Kaspyske See net yn ferbining stiet mei de oseaan en de wetterstân der leger is as yn 'e iepen see, kin it dat de Kaspyske Leechflakte drûch lân is. In oar foarbyld fan in Leechflakte wurdt foarme troch it lânskip fan Nederlân. It tsjinstelde fan in leechflakte is in heechflakte of plato, wêrmei't ferwiisd wurdt nei in flak gebiet dat yn ferhâlding ta it seenivo krekt heech leit. In foarbyld dêrfan is de Nêzjd, it binnenlân fan it Arabysk Skiereilân, en ek de regio Tibet, noardlik fan 'e Himalaya, is fierhinne in heechflakte.

In oare yndieling fan soarten flakten giet út fan it ûntstean derfan. Strukturele flakten binne relatyf ûnoantaaste horizontale oerflakken fan 'e Ierde, dêr't de grûn troch geologyske krêften geardrukt is. Eroazjeflakten binne gebieten dy't oarspronklik net flak wiene, mar dat wurden binne troch grûneroazje, feroarsake troch it streamen fan rivieren en de wurking fan wyn en/of gletsjers. Ofsettingsflakten binne gebieten dêr't grûn ôfset is yn in gebiet dat earder ta de see hearde troch de wurking fan rivieren, wyn, weagen en/of gletsjers. Ofsettingsflakten kinne wer ûnderferdield wurde yn alluviale flakten (foarme troch rivieren), marflakten (op 'e boaiem fan drûchfallen marren), lavaflakten (foarme troch lavastreamen) en glasiale flakten (foarme troch gletsjers). It grutste part fan Nederlân wurdt bgl. foarme troch in alluviale leechflakte.

Fierders binne der ek abyssale flakten, dat flakke of hiel stadich ôf- of opdragende skeanten op 'e oseaanboaiem binne. De term *planitia*, it Latynske wurd foar 'flakte', wurdt brûkt om flakten op oare planeten en moannen oan te tsjutten, lykas Hellas Planitia op Mars of Sedna Planitia op Fenus.

## Sjoch ek
* leechflakte of leechlân
* heechflakte of plato
Kizji

**Kizji** (Russysk: Кижи) is in eilân yn de Mar fan Onega yn Ruslân. De houten tsjerken op it eilân hearre sûnt 1990 ta it wrâlderfskip fan UNESCO. Opfierd binne likernôch tachtich bouwurken fan Karelyske houtboukeunst.

It eilân is likernôch 7 kilometer lang en 0,5 kilometer breed en leit tusken in grut tal meastentiids lytsere eilannen. 

Yn de 17e iuw foarme it eilân in skeakel yn de ferdigening fan it lân tsjin de Sweedske en Poalske ynkringers. Tusken 1769 en 1771 fûnen hjir ûnder it regear fan Katarina de Grutte inkelde grutte opstannen plak. 

Yn de jierren 1950 ferdwûne de measte doarpen fan it eilân en tsjintwurdich wenje der noch ûngefear 100 persoanen ferdield oer twa doarpen. Foarhinne libben de minsken hjir benammen fan de fiskerij, hjoeddedei is it foaral it toerisme. 

Hjoeddedei komme alle jierren ± 160.000 toeristen út de hiele wrâld nei it eilân.

## It iepenloftmuseum
It eilân is benammen bekend fanwegen it iepenloftmuseum dat hjir yn 1960 iepene waard, dêr't de besiker yn de kunde komme kin mei de houten Karelyske arsjitektuer. Under de bouwurken binne tsjerken, hûzen, skuorren en in wynmûne. De 37 meter hege Transfiguraasjetsjerke (Преображенская церковь) waard foltôge yn 1714 en is in simmertsjerke, dy't mei in piramide fan 22 lytse sipels bekroand wurdt. Allinnich de houten laaien op de sipels binne mei in izeren spiker befêstige, de rest fan de tsjerke is sûnder izeren spikers boud. 

De Tsjerke fan de Foarbea (Покровская церковь) kaam yn 1764 ree en is de wintertsjerke (d.w.s. de tsjerke is te ferwaarmjen en wurdt winterdeis brûkt). De ikonostaze fan dy tsjerke bestiet út 102 18e-iuwske ikoanen. De wintertsjerke hat op it flakke dak mar acht sipels, dy't om in sintrale sipel hinne groepearre binne. De beide tsjerken diele in klokketoer út 1863-1872 en hawwe in mienskiplike ôfreding. It gebiet binnen de ôffreding wurdt Kizji Pogost neamd. In tredde tsjerke is de Lazarustsjerke (Лазаревская церковь). 
Yn de Sovjet-tiid wiene de tsjerken fan 1937 oant 1994 sletten. Fierder binne der meardere kapellen en boerehûzen mei bygebouwen út oare Karelyske doarpen nei it iepenloftmuseum helle. 

## Ofbylden

Дом Сергеева.JPG|*Boerewenning*
Kischi Winterkirche Ikonostase.jpg|*Ikonostaze fan de wintertsjerke* 
RU Karelia Kizhi.JPG|thumb|250px|*f.l.n.r. Transfiguraasjetsjerke, klokketoer, Tsjerke fan de Foarbea* 
Archangel Michael сhapel Kizhi.jpg|*Kapel fan de Aartsingel Michael* 
Церковь Воскрешения Лазаря 01.JPG|*Lazarustsjerke* 
Россия, Карелия, Кижи, ветряная мельница из д.Вороний Остров, 14-09 14.06.2008 - panoramio.jpg|*Wynmûne* 

## Keppeling om utens
*   Side iepenloftmuseum
*  It iepenloftmuseum op de side fan UNESCO
Mole Lake (Wiskonsin)

**Mole Lake** is in gemeentefrij doarp (*[[unincorporated community]]*) en teffens in *[[census-designated place]]* yn it noardeasten fan 'e Amerikaanske steat Wiskonsin. It heart ta de gemeente (*town*) Nashville en de county Forest County. Mole Lake leit oan 'e snelwei Wisconsin Highway 55 en makket foar it grutste part diel út fan it Mole Lake Yndianereservaat fan 'e federaal erkende Sokaogon Tsjippewa Mienskip.

## Etymology
De Sokaogon Tsjippewa Mienskip stie foarhinne bekend as de Mole Lake Troep fan Boppemarder Tsjippewa, en dêr is it doarp Mole Lake nei ferneamd. De moderne stamme-organisaasje sels komt fuort út 'e Mole Lake-troep fan 'e Boppemarder Tsjippewa, dy't de oarspronklike bewenners fan 'e krite foarmje. Dy wiene wer ferneamd nei de deunby leine Mole-mar of Mole Lake, dat letterlik "mollemar" betsjut.

## Demografy
Neffens gegevens fan 'e Amerikaanske folkstelling fan 2010 hie Mole Lake doe in befolking fan 435 minsken. Mei in oerflak fan 10,8&nbsp;km² bedroech de befolkingstichtens 40,3 minsken de km². Fierders bestie yn 2010 81% fan 'e befolking út Yndianen en 19% út blanken. De Yndianen binne frijwol allegear etnyske Odjibwe (*Ojibwe*), ek wol Tsjippewa (*Chippewa*) neamd, in Algonkwynsk folk dat yn it gebiet fan 'e Grutte Marren sawol yn 'e Feriene Steaten as yn Kanada libbet.

## Foarsjennings en attraksjes
It haadkertier fan 'e federaal erkende Sokaogon Tsjippewa Mienskip is yn Mole Lake fêstige, en datselde jildt foar it kasino fan 'e stamme, it Mole Lake Casino and Bingo. Teffens stiet der in tinkteken foar de Slach by Mole Lake, dy't yn 1806 útfochten waard tusken de Odjibwe en de Dakota. Fierders is der in tankstasjon mei in lytse supermerk. Ta einbeslút stiet yn Mole Lake ek it Dinesen Log House, ien fan 'e âldste blokhutten fan Wiskonsin. Dy is yn 2005 opnommen yn it Amerikaanske Nasjonaal Register fan Histoaryske Plakken en waard nei in yngeande renovaasje yn 2010 wer foar it publyk te besichtigjen. De blokhutte waard yn 'e 1870-er jierren boud troch de Deenske aventoersman Wilhelm Dinesen, de heit fan 'e ferneamde skriuwster Karen Blixen.

## Klimaat
Mole Lake hat in lânklimaat, mei waarme simmers en kâlde, snieïge winters. Yn july, de waarmste moanne, is de trochsneed temperatuer oerdeis 25,6&nbsp;°C, en yn jannewaris, de kâldste moanne, is dat –6,3&nbsp;°C (nachts –18&nbsp;°C). Mole Lake kriget jiers trochinoar 802&nbsp;mm delslach.

## Keppelings om utens
*Offisjele webside fan Mole Lake (Wiskonsin)
Slach by Mole Lake

De **Slach by Mole Lake** wie in fjildslach dy't yn 1806 útfochten waard tusken de Odjibwe (*Ojibwe*), ek wol Tsjippewa (*Chippewa*) neamd, en de Dakota, om 'e beskikking oer de wylde rysfjilden yn wat no Forest County is, yn it noardeastlike part fan 'e Amerikaanske steat Wiskonsin.

## Ferrin
Neffens de mûnlinge oerlevering fan 'e Sokaogon Tsjippewa Mienskip, de federaal erkende Yndiaanske stamme-organisaasje dy't fuortkomt út 'e Mole Lake-Tsjippewa, wie it earste opperhaad fan 'e troep in Gitshee Ki-ji-wa-be-she-shi, dat "Grutte Marter" betsjut. Eltse simmer kaam de troep by de Mole-mar om te fiskjen en te jeien, en hjerstmis rispe men de wylde rys dy't yn 'e sompen om 'e mar hinne groeide. Neitiid folgen se de keppels harten nei de rivier de Peshtigo om dêr de winter troch te bringen. 

Yn 1806 kamen ferskate troepen Dakota út it noarden en westen wei del en besochten om it gebiet om 'e mar hinne te feroverjen. It wie harren te dwaan om 'e rysfjilden en de fêste itensfoarrie dy't dy fertsjintwurdigen. De Odjibwe beaen fûleindich ferset mei pylk-en-bôge en mei de tomahawk, sadat der in lange, drege fjildslach ûntstie dêr't oan wjerskanten hûnderten krigers oan meidiene. Mear as 500 Odjibwe en Dakota sneuvelen yn dat treffen, en waarden nei de slach begroeven yn ien mienskiplike grêfheuvel. Uteinlik behellen de Odjibwe de oerwinning. Foar de Dakota wie it in djoere en pynlike nederlaach; hja loeken har werom nei it westen ta, yn wat no súdlik Minnesota is, en kamen nea werom yn Wiskonsin.

Yn 1962 rjochte de Sokaogon Tsjippewa Mienskip in tinkteken foar de Slach by Mole Lake op. Dat stiet yn 'e berm fan 'e snelwei Wisconsin Highway 55, by it doarp Mole Lake, yn it Mole Lake Yndianereservaat.
Seksuele stimulaasje

**Seksuele stimulaasje** is lykfol hokker stimulâns dy't ta seksuele opwining liedt en dy yn stân hâldt. Dêrby kin men yn it foarste plak tinke oan lichaamlike stimulaasje troch fysyk kontakt (dat al of net sekssueel fan aard wêze kin) mei in oare persoan. Mar it kin ek om lichaamlike stimulaasje troch jinsels gean of om foarmen stimulaasje dy't net lichaamlik binne (en dus op 'e taastsin berêste), mar ynstee ta jin komme fia oare sintugen, lykas it gesichtsfermogen, it gehoar of de rooksin. Ek geastlike seksuele stimulaasje is hiel goed mooglik, bgl. troch seksuele fantasijen of troch de oantins fan eardere seksuele ûnderfinings.

By lichaamlike stimulaasje troch jinsels giet it ornaris om stimulaasje fan 'e geslachtsdielen, mar by lichaamlike stimulaasje troch fysyk kontakt mei in oare persoan is it ek mooglik dat men al opwûn rekket troch relatyf ûnskuldige oanrekkings, lykas in hân dy't op in boppeskonk lein wurdt, of in tút op 'e lippen of yn 'e nekke. Seksuele stimulaasje kin einigje mei it berikken fan in orgasme, mar it is likegoed mooglik dat de feroarsake opwining meitiid wer ôfsakket sûnder dat der in orgasme berikt is. Yn 'e regel is der foar it berikken fan in orgasme ferlet fan lichaamlike seksuele stimulaasje fan 'e penis (by manlju) of de klitoris (by froulju).
1046 f.Kr.

## Foarfallen
* *sûnder datum* - Yn it Keizerryk Sina komt de Zhou-dynasty oan 'e macht nei de fal fan 'e Shang-dynasty.

## Berne

## Ferstoarn
Natalie Raitano

**Natalie Raitano** (Charleroi (Pennsylvania), 3 oktober 1966) is in Amerikaansk aktrise fan etnysk Italjaansk komôf. Hja is benammen bekend wurden mei har rol as Nikki Franco yn 'e tillefyzjesearje *[[V.I.P. (Amerikaanske tillefyzjesearje)|V.I.P.]]*

## Libben en karriêre
### Jonkheid en oplieding
Raitano waard yn 1966 berne yn Charleroi, dat in foarstêd fan Pittsburgh is, yn it westen fan 'e Amerikaanske steat Pennsylvania. Hja is fan etnysk Italjaansk komôf, en folge de middelbere skoalle oan 'e Monongahela Valley Catholic High School yn Monongahela (Pennsylvania).

### Karriêre
Raitano wurke jierrenlang as in aerobicsynstruktrise en wie teffens presintatrise fan it tillefyzjeprogramma *Hip Hop Body Shop*, dat útstjoerd waard op 'e Amerikaanske stjoerder ESPN2. Fierders song se ek in skoft yn in fammegroep mei de namme Breeze.

Yn 1998 waard Raitano bekend troch har fertolking fan 'e rol 'e profesjonele liifwacht Nikki Franco, yn 'e aksjekomeedzjesearje *[[V.I.P. (Amerikaanske tillefyzjesearje)|V.I.P.]]* Dêryn hie se as tsjinspylsters Pamela Anderson en Molly Culver. *V.I.P.* rûn fjouwer seizoenen oant it yn 2002 stopset waard. It súkses dat se mei dy searje behelle, koe Raitano neitiid nea wer belykje.

Yn 2000 hie Raitano in weromkearende rol yn fjouwer ôfleverings fan 'e searje *Martial Law*. Yn 2007 en 2008 fertolke se de rol fan Nate yn fjirtjin ôfleverings fan 'e searje *Pink*, fan regisseur Blake Calhoun, dy't yn premiêre gie op sawol MySpace as YouTube. Fierders hie se troch de jierren hinne gastrollen yn ferskate oare searjes, wêrûnder *The Benvenuti Family* en *The Insider*. Ek spile se yn 'e tillefyzjefilm *Polly and Marie*.

Op it wite doek wie Raitano ûnder mear te sjen yn 'e koarte film *Truth Be Told*, út 2006, en de spylfilms *Killing Down*, út 2006, en *Jada*, út 2008. Fierders presintearre se yn 2006 in komyske podcast en webside mei as titel *Famous Shit Stories*. Njonken har aktearwurk is Raitano ek in fitnessynstruktrise yn 'e sportskoalle Barry's Bootcamp, yn New York.

## Keppelings om utens
*  Folsleine filmografy fan Natalie Raitano yn 'e ''Internet Movie Database'' (IMDb)
Molly Culver

**Molly Culver** (Santa Clara County (Kalifornje), 18 july 1967) is in Amerikaansk aktrise en model. Hja is benammen bekend wurden mei har rol as Tasha Dexter yn 'e tillefyzjesearje *[[V.I.P. (Amerikaanske tillefyzjesearje)|V.I.P.]]*

## Libben en karriêre
### Berte en komôf
Culver waard yn 1967 berne yn Santa Clara County, yn it noardlike part fan 'e Amerikaanske steat Kalifornje, net fier fan San Francisco. Hja is fan mingd etnysk komôf, mei foar it grutste part Angelsaksysk&nbsp;Amerikaansk bloed, mar mei in fjirdepart Yndiaanske ôfstamming, fan 'e Tsjikkesou (*Chickasaw*) en de Tsjoktou (*Choctaw*).

### Karriêre
Culver sette har aktearkarriêre yn 1998 útein mei in gastrol yn in ôflevering fan 'e tillefyzjesearje *Pacific Blue*. Hja waard benammen bekend troch har fertolking fan 'e rol fan profesjoneel liifwacht Tasha Dexter yn 'e aksjekomeedzjesearje *[[V.I.P. (Amerikaanske tillefyzjesearje)|V.I.P.]]* Dêryn hie se as tsjinspylsters Pamela Anderson en Natalie Raitano. *V.I.P.* rûn fjouwer seizoenen oant it yn 2002 stopset waard. It súkses dat se mei dy searje behelle, koe Culver neitiid nea wer belykje.

Letter hie Culver weromkearende rollen yn trije ôfleverings fan 'e searje *Heist* en yn twa ôfleverings fan 'e plysjesearje *Criminal Minds*. Ek fertolke se in gastrol yn 'e searje *Moonlight* en spile se yn 'e film *It's Complicated*, hoewol't dy lêste rol sa lyts wie dat se der net iens foar neamd waard op 'e ôftiteling. 

Njonken har aktearwurk is Culver ek aktyf as presintatrise. Yn dy hoedanichheid wie se yn 2010 belutsen by it realitytillefyzjeprogramma *All American Handyman*. Teffens fersoarge se de voice-over foar de programma's *I Love the '70s*, *I Love the '70s Volume II*, *I Love the '80s*, *I Love the '80s Strikes Back*, *I Love the '90s*, *I Love the '90s Part Deux*, *I Love Toys* en *I Love the New Millennium*. Dat wie in rige nostalgyske minysearjes oer eardere desennia, dy't útstjoerd waarden op 'e Amerikaanske tillefyzjestjoerder VH1.

As model hat Culver fierders reklamespotsjes makke foar de Sapphire-creditcard fan 'e Chase-bank, en foar de Amerikaanske restaurantkeatling Olive Garden.

## Keppelings om utens
*  Offisjele webside fan Molly Culver
*  Folsleine filmografy fan Molly Culver yn 'e ''Internet Movie Database'' (IMDb)
Feldberger Seenlandschaft

**Feldberger Seenlandschaft** ('gebiet fan de marren fan Feldberch') is in gemeente yn de Dútske dielsteat Meklenburch-Foarpommeren, en is part fan it Landkreis Meklenburchske Seenplatte.

Op 13 juny 1999 waarden de stêd Feldberg en de gemeenten *Conow*, *Dolgen*, *Lichtenberg* en *Lüttenhagen* meiïnoar de nije gemeente *Feldberger Seenlandschaft*.

It toerisme is in wichtige boarne fan ynkomsten.

Krekt nei de Twadde Wrâldoarloch waard de skriuwer Hans Fallada, dy't yn dy tiid yn Feldberg wenne, foar 18 moannen beneamd ta waarnimmend-boargemaster.

## Wenkearnen
Plakken yn de gemeente binne: 

It eardere doarp Krüselin is ûnbewennen sûnt 1945.


Hans-Fallada-Haus-in-Carwitz-14-02-2009-64.jpg|It Hans-Fallada-Hûs yn Carwitz
Feldberg (Mecklenburg) Kirche 2011-03-07 341.JPG|Tsjerke yn Feldberg
Dolgen (Feldberger Seenlandschaft) Kirche 2010-10-30 165.JPG|Tsjerke yn Dolgen
Mechow Kirche 2010-10-30 087.JPG|Kirche in Mechow


## Berne yn Wrechen
* Irma Grese, SS-kampbewekster.
Esterwegen

* Esterwegen (gemeente), gemeente yn Dútslân
* Kamp Esterwegen, earder konsintraasje- en strafkamp yn de gemeente Esterwegen
Esterwegen (gemeente)

**Esterwegen** is in doarp en gemeente yn de Dútske dielsteat Nedersaksen. De gemeente is part fan  de Samtgemeinde Nordhümmling yn it landkreis Iemslân.

Fan 1933 oant en mei 1947 hat kamp Esterwegen yn de gemeente lein.


St. Johanneskirche in Esterwegen.JPG|St. Johannestsjerke yn Esterwegen
Gedenkstätte Esterwegen 01.JPG|Monumint kamp Esterwegen
Josef Kramer

**Josef Kramer** (München, 10 novimber 1906 - Hamelen, 13 desimber 1945) wie in Dútsk konsintraasjekampkommandant yn Natzweiler-Struthof, Auschwitz-Birkenau en Bergen-Belsen.

Kramer sleat him yn 1933 by de SS oan en gie yn ferskate konsintraasjekampen oan 't wurk. Yn 1945 wiene der yn Bergen-Belsen, it lêste kamp dêr't er kommandant fan wie, by de befrijding fan dat kamp goed 50.000 mensen. De alliearden fûnen dêr mear as 13.000 stoflike omskotten.

Josef Kramer waard ûnder de Bergen-Belsen prosessen op 17 novimber 1945 troch in Britske militêre rjochtbank yn Lüneburch ta de dea feroardield en yn de finzenis fan Hamelen op 13 desimber 1945 middels de galge eksekutearre. It fûnis waard útfierd troch de ferneamde Ingelske beul Albert Pierrepoint.

## Militêre karriêre
*SS-Unterscharführer: 1933
*SS-Scharführer: septimber 1934
*SS-Hauptscharführer: april 1935
*SS-Untersturmführer: 20 april 1937
*SS-Obersturmführer:  jannewaris 1939
*SS-Hauptsturmführer: 1 juny 1942

## Registraasjenûmers
*NSDAP-nr.: 753 597 (1931)
*SS-nr.: 32 217 (lid 20 juni 1932)

## Literatuer
* Karin Orth: *Die Konzentrationslager-SS*. dtv, München 2004, ISBN 3-423-34085-1
* Karin Orth: *Das System der nationalsozialistischen Konzentrationslager.* Pendo Verlag, Hamburg 2002, ISBN 3-85842-450-1.
* Tom Segev: *Die Soldaten des Bösen. Zur Geschichte der KZ-Kommandanten*. Rowohlt, Reinbek bei Hamburg 1995, ISBN 3-499-18826-0.
* Eberhard Kolb: *Bergen Belsen. Geschichte des „Aufenthaltslagers“ 1943–1945*. Verlag für Literatur und Zeitgeschehen, Hannover 1962 (Nachdruck der Ausgabe von 1962, Lit Verlag, Berlyn 2011, ISBN 978-3-643-11067-1)
* Raymond Phillips(Hrsg.): *Trial of Josef Kramer and forty-four others (The Belsen-Trial)*. War Crimes Trials Series Vol. II, Londen, Edinburch, Glasgow 1949
* Wacław Długoborski, Franciszek Piper (Hrsg.): *Auschwitz 1940–1945. Studien zur Geschichte des Konzentrations- und Vernichtungslagers Auschwitz.* Verlag Staatliches Museum Auschwitz-Birkenau, Oswiecim 1999, ISBN 83-85047-76-X. 5 bannen: I. Aufbau und Struktur des Lagers. II. Die Häftlinge – Existenzbedingungen, Arbeit und Tod. III. Vernichtung. IV. Widerstand. V. Epilog.
Kamp Esterwegen

**Kamp Esterwegen** (Dútsk: *Lager VII Esterwegen*) wie yn de Twadde Wrâldkriich in Dútsk strafkamp. It kamp lei 25 kilometer oer de grins mei Grinslân yn de gemeente Esterwegen.

## Skiednis
Esterwegen waard yn de simmer fan 1933 as dûbeltkamp (*Lager II en III*) foar 2000 politike finzenen oprjochte en wie yndertiid it twadsgrutte konsintraasjekamp nei Dachau en in modelkamp fan de SS. It konsintraasjekamp Esterwegen waard yn de simmer fan 1936 opheft doe't Sachsenhausen in konsintraasjekamp waard. It kamp wie dêrnei oant 1945 strafkamp, dêr't lykwols ek feroardielde politike finzenen en Nacht-und-Nebel-finzenen fêstholden waarden. Nei de oarloch tsjinne Esterwegen as ynternearingskamp, as finzenis en oant 2000 as depot fan it Dútske leger (*Bundeswehr*).

Kamp Esterwegen hearde by de *[[Iemslânkampen|Emslandlagern]]*, in kompleks fan meiïnoar 15 barakkekammpen. Dêr hawwe oant 1945 sa'n 10.000 konsintraasjekampfinzenen, 66.500 Dútske straften (ek strafte militêren) en mear as 100.000 Sovjet-Russyske of Frânske kriichsfinzenen en ek Italjaanske militêren fêstsitten. Der wurdt rûsd dat sa'n 30.000 fan harren it libben ferlearen, dêrfan 1.500 yn Esterwegen.

## Bûtenkampen
Yn 1933 wiene der bûtenkampen fan Esterwegen yn Bad Zwischenahn nr. 72, Edewechterdamm nr. 341 fan 25.7.1942 oant 27.9.1943, Einbeck nr. 347, Emden nr. 361, Aldenburch nr. 1098, Plantlünne nr. 1143, Preußisch Oldendorf nr. 1175 en Rastdorf nr.1197 fan 13.12.1938 oant 29.2.1944.

## Kampkommandanten
* Heinrich Remmert: 1933–1934
* Hans Loritz: 1934–1936
* Karl Koch: 1936

## Bekende finzenen
* Alfred Benjamin (1911–1942), Dútsk antyfaksist
* Georg Diederichs (1900–1983), Dútsk SPD-politikus
* Julius Leber (1891–1945), Dútsk SPD-politikus
* Carl von Ossietzky (1889–1938), Dútsk sjoernalist en ûntfanger fan de Nobelpriis foar de Frede 1935

## Keppelings om utens
* DIZ Emslandlager
* Dokumentations- und Informationszentrum (DIZ) Emslandlager
* ''Verzeichnis der Konzentrationslager und ihrer Außenkommandos gemäß § 42 Abs. 2 BEG''
* ''Vergeten Verleden - Emslandlager''
Kamp Schaarshoek

**Kamp Schaarshoek** is in plak tichteby Heino yn de gemeent Raalte, Oerisel. Schaarshoek waard fanwegen de wurkferskaffing yn 1933 boud, as wurkgelegenheidsprojekt yn de krisistiid. It kamp lei oan it spoar fan Swol nei Almelo. 

## Wurkkamp
Yn 1939 gie it kamp oer nei de Rykstsjinst foar de Wurkferromming. Under tafersjoch fan dy tsjinst waard kamp Schaarshoek yn febrewaris 1942 in wurkkamp foar Joaden. De rol fan joadsk wurkkamp duorre mar koart. Yn oktober 1942 (Jom Kipoer) waard it kamp opheft en waarden de Joaden nei Kamp Westerbork brocht.

## Evakuaasjekamp
Nei 1942 waard it kamp brûkt om evakuees út De Haach en Scheveningen, waans wenten yn it ramt fan de oanlis fan de Atlantikwall sloopt waarden, ûnderkommen te jaan.

## Nei de oarloch
Nei de Twadde Wrâldoarloch hie it kamp in protte funksjes. Schaarshoek wie ien fan de ryksevakuaasjekampen  foar oarlochsslachtoffers. It *Bureau Afvoer Burgerbevolking* bepaalde wa't derhinne giene. It kritearium wie "ûnmaatskiplekens" en it doel wie weropfieding. Ek húsmannen dêr yn de jierren fyftich repatrianten út it eardere Nederlânsk-Ynje. Yn 1961 waarden der flechtlingen út East-Dútslân húsfeste ûnder de bou fan de Berlynske Muorre.
Yn de jierren sechtich waard it kamp stadichoan ynrjochte as kamp foar de jongerein. Anno 2015 is Schaarshoek in fakânsjekamp. De oarspronklike bebouwing is foar it grutste part ferdwûn, mar de kantine is der noch. Teffens is de V-foarm fan it eardere wurkkamp noch werom te kennen.

## Keppeling om utens
* Webstee groepsakkomodaasje Heino
Himelfeartkatedraal (Magnitogorsk)

De **Katedraal fan 'e Himelfeart fan 'e Hear** (Russysk: Свято-Вознесенский собор; *Svjato-Voznesenski sobor*) is in katedraal yn 'e Russyske yndustrystêd Magnitogorsk (oblast Tsjeljabinsk) en de biskopstsjerke fan it yn 2012 stifte Russysk-otterdokske bisdom Magnitogorsk.

De tusken 1989 en 2004 boude katedraal leit oan 'e rjochter kant fan 'e Oeral yn Magnitogorsk, in wichtich sintrum fan 'e Russyske staalyndustry. De arsjitekt fan 'e yn in kombinaasje fan moderne tsjerke-arsjitektuer en de styl fan 'e Russyske arsjitektuer fan 'e 14e-15e iuw boude katedraal is Anatoni Volobujev út Magnitogorsk. De katedraal is 42 meter heech, en mei it krús 52 meter.

De beskildering fan it ynterieur en it eksterieur waard fesoarge troch Sergej Solomatin, in lid fan 'e Russyske Keunstnersferiening. De ikonostaze yn 'e katedraal is 15 meter heech, 25 meter breed en bestiet út 108 ikoanen, dy't skildere binne yn it atelier fan it Trije-ienheid-Sergius Lavra.

Sûnt 2014 hat de tsjerke de status fan katedraal. 
 
## Bouskiednis
Mei de bou waard yn 1989 útein set, mar troch jildnoed moast it wurk al gau staakt wurde. Yn 1998 koe it projekt mei help fan 'e izer- en staalbedriuwen fan 'e stêd wer oppakt wurde en sûnt 1999 hawwe mear as 300 bedriuwen en organisaasjes de bou mooglik makke. Jeften kamen ek fan goeddiedichheidsorganisaasjes en gewoane boargers.    

Wylst de bou noch net foltôge wie, waard der yn 2003 al in earste tsjinst fierd. Tsjin 'e ein fan dat jier wie it measte oan 'e bou klear, mar binnendoar gyng it wurk noch fierder mei it beskilderjen fan 'e tsjerke. Yn 'e planning gyng men der fan út dat de konsekraasje fan 'e tsjerke yn 'e simmer fan 2004 wêze koe, mar op 10 desimber 2003 ûntstie der brân, wêrtroch de ikonostaze, it skilderwurk fan 'e sintrale koepel en it alter skea oprûnen. Nettsjinsteande dy tebekslach, slagge it dochs om tagelyk mei de fiering van it 75-jierrich bestean fan 'e stêd op 16 july 2004 de tsjerke te konsekrearjen.    

Op 1 july 2005 waard de tsjerke nochris konsekrearre troch de metropolyt fan it bisdom Kalûga en Borovsk. Nei de seremoanje joech de biskop in ikoan fan Us Leaffrou fan Vladimir oan 'e tsjerke en rikke hy ûnderskiedings út oan dyjingen, dy't de bou fan 'e tsjerke foar in grut part mooglik makke hiene.
Himelfeartkatedraal (Uljanovsk)

De **Himelfeartkatedraal** (Russysk: Спасо-Вознесенский кафедральный собор; *Spaso-Voznesenski Kafedralny sobor*) is in otterdokse katedraal yn Uljanovsk (eartiids Simbirsk), Ruslân.

## Skiednis
Nei de oprjochting fan it bisdom Uljanovsk waard it yn 'e jierren 1990 needsaaklik in nije katedraal te bouwen. It wie de fraach of de yn 'e jierren 1930 ferneatige Himelfeartkatedraal werboud wurde moast, mar om ferskate redenen waard der keazen foar in oar ûntwerp op in oar plak. Nei in jiermennich fan tariedings waard yn 1997 mei de bou útein set. In jier letter moast it wurk lykwols troch de finansjele krisis yn Ruslân dellein wurde, mar yn 2006 waard de bou wer mei faasje oppakt.  

Op 7 jannewaris 2015 waard de earste tsjinst yn 'e katedraal fierd. De offisjele iepening fan 'e katedraal wie op 21 maaie 2015 yn bywêzigens fan patriarch Kirill op it stuit dat dy in besite oan it bisdom brocht. De patriarch joech de tsjerke in ikoan fan 'e Matrona fan Moskou. 

De yn barokke styl boude tsjerke is yn helder blauwe kleuren ferve. Yn it gebou is romte foar 2.000 leauwenden.

By de katedraal stiet ek de yn 1995-1996 troch Aleksandr Varjûchin boude Alderheljentsjerke (Всехсвятская церковь; *Vsechsvjatskaja tserkov*) en it biskoplik bestjoerssintrum. Yn 'e tún binne acht plakettes te sjen mei de bas-reliefs fan yn 'e Sovjet-tiid ferneatige tsjerken fan it bisdom. Yn novimber 2014 waard in byld ûntbleate fan Andrej fan Simbirsk, ien fan 'e meast fereare lokale hilligen yn 'e omkriten fan Uljanovsk. It kompleks wurdt noch oanfolle mei in dooptsjerke, in skoalle en in biskoplik museum.